Document ID: 32014R0100

NARIADENIE KOMISIE (EÚ) č. 100/2014
z 5. februára 2014,
ktorým sa mení nariadenie (ES) č. 748/2009 o zozname prevádzkovateľov lietadiel, ktorí vykonávali činnosť leteckej dopravy uvedenú v prílohe I k smernici Európskeho parlamentu a Rady 2003/87/ES k 1. januáru 2006 alebo po tomto dátume, v ktorom sa každému prevádzkovateľovi lietadiel určuje riadiaci členský štát
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve, a ktorou sa mení a dopĺňa smernica Rady 96/61/ES (1), a najmä na jej článok 18a ods. 3 písm. b),
keďže:
(1)
Smernicou Európskeho parlamentu a Rady 2008/101/ES (2) sa zmenila smernica 2003/87/ES s cieľom začleniť činnosti leteckej dopravy do systému obchodovania s emisnými kvótami skleníkových plynov v rámci Únie.
(2)
V nariadení Komisie (ES) č. 748/2009 (3) sa stanovuje zoznam prevádzkovateľov lietadiel, ktorí vykonávali činnosť leteckej dopravy uvedenú v prílohe I k smernici 2003/87/ES k 1. januáru 2006 alebo po tomto dátume.
(3)
Účelom zoznamu je znížiť administratívne zaťaženie prevádzkovateľov lietadiel prostredníctvom poskytnutia informácií o tom, ktorý členský štát bude regulovať konkrétneho prevádzkovateľa lietadiel.
(4)
Začlenenie prevádzkovateľa lietadiel do systému obchodovania s emisiami v Únii závisí od výkonu činnosti leteckej dopravy podľa prílohy I k smernici 2003/87/ES a nie od začlenenia do zoznamu prevádzkovateľov lietadiel stanoveného Komisiou na základe článku 18a ods. 3 uvedenej smernice.
(5)
Pri aktualizovaní zoznamu prevádzkovateľov lietadiel s cieľom začleniť doň prevádzkovateľov lietadiel, ktorí v roku 2013 vykonávali činnosť leteckej dopravy uvedenú v prílohe I k smernici 2003/87/ES, sa zohľadnili vyhlásenia o flotilách lietadiel, ktoré Komisii poskytujú prevádzkovatelia lietadiel a spoločnosti poskytujúce služby. Pre nedostatok informácií sa však v tomto aktualizovanom zozname nachádza niekoľko riadiacich spoločností a spoločností poskytujúcich služby, ako aj označenia registrácie lietadiel namiesto prevádzkovateľov lietadiel.
(6)
Nariadenie (ES) č. 748/2009 by sa preto malo zodpovedajúcim spôsobom zmeniť,
PRIJALA TOTO NARIADENIE:
Článok 1
Príloha k nariadeniu (ES) č. 748/2009 sa nahrádza prílohou k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 5. februára 2014

Labels: 8
18
20